Φασολάδα κλασική, παραδοσιακή
Στα πιο κλασικά της εδώ η φασολάδα, που ανά την Ελλάδα έχει διάφορες παραλλαγές, αλλά έτσι, φτιαγμένη με καρότο και σέλινο, κρεμμύδι και ελαιόλαδο, έχει ζεστάνει και θρέψει κόσμο και κοσμάκη.
400 γρ. φασόλια λευκά, μουλιασμένα αποβραδίς , 2 ξερά κρεμμύδια, ψιλοκομμένα , 1 πράσο, ψιλοκομμένο , 1 σκελίδα σκόρδο, ψιλοκομμένη , 1 κουτ. σούπας ντοματοπελτές , 2 κλωνάρια σέλινο (ψιλοκόβουμε ξεχωριστά κοτσάνια και φύλλα),  2 φύλλα δάφνης , 1/2 - 1 κουτ. γλυκού μπούκοβο καυτερό , 1 κονσέρβα (420 γρ.) ολόκληρα ντοματάκια, πολτοποιημένα , 2 καρότα, σε μικρά καρέ, 100 ml ελαιόλαδο + λίγο επιπλέον, για το τελείωμα , αλάτι, φρεσκοτριμμένο πιπέρι
Για να φτιάξουμε την κλασική, παραδοσιακή φασολάδα, ξεκινάμε στραγγίζοντας τα φασόλια και τα αφήνουμε σε σουρωτήρι. Σε μια κατσαρόλα ζεσταίνουμε το ελαιόλαδο σε μέτρια φωτιά και σοτάρουμε τα κρεμμύδια, το πράσο και το σκόρδο για 4-5 λεπτά, μέχρι να μαραθούν. Ρίχνουμε τον πελτέ και συνεχίζουμε το σοτάρισμα για άλλα 2-3 λεπτά.Προσθέτουμε τα φασόλια, τα κοτσάνια του σέλινου και 1,5 λίτρο ζεστό νερό και αφήνουμε να πάρουν βράση, ξαφρίζοντας καλά. Προσθέτουμε τα δαφνόφυλλα και το μπούκοβο, χαμηλώνουμε τη φωτιά και βράζουμε για περίπου 1 1⁄2 ώρα ή μέχρι να μαλακώσουν καλά τα φασόλια.Ρίχνουμε τα ντοματάκια, τα καρότα, αλάτι και πιπέρι και συνεχίζουμε το μαγείρεμα για άλλα 15 λεπτά, μέχρι να μαλακώσουν τα καρότα. Τέλος, προσθέτουμε τα ψιλοκομμένα φύλλα από το σέλινο και λίγο επιπλέον ελαιόλαδο.Ανακατεύουμε, αποσύρουμε από τη φωτιά και σερβίρουμε αμέσως. Συνοδεύουμε με μαύρες ελιές, καπνιστή ρέγκα και χωριάτικο ψωμί.
Ντομάτα,Όσπρια,Φασόλια,Νηστίσιμα